**NOTĂ INFORMATIVĂ**

**la proiectul Hotărârii Guvernului cu privire la aprobarea Regulamentului privind mecanismul utilizării mijloacelor financiare alocate din bugetul de stat destinate susținerii investitorilor în vederea pregătirii și instruirii personalului (cadrelor) în legătură cu crearea de noi locuri de muncă**

Prezentul proiect de Hotărâre de Guvern a fost elaborat în scopul executării prevederilor articolului 2, alin. (5), lit. b) al Legii bugetului de stat pe anul 2014, nr. 339 din 23 decembrie 2013. Articolul în cauză, prevede alocarea unor mijloace financiare din bugetul de stat în vederea susținerii investitorilor care vor crea noi locuri de muncă și însărcinează Guvernul să aprobe un regulament care ar stabili procedura și modul în care se vor utiliza aceste mijloace financiare.

Totodată, regulamentul elaborat reglementează mecanismul utilizării mijloacelor financiare alocate din bugetul de stat, destinate susținerii investitorilor, în vederea pregătirii și instruirii personalului (cadrelor) în legătură cu crearea unor noi locuri de muncă.

Astfel, în urma ședinței de lucru cu mai multe autorități publice centrale, organizații și asociațiile întreprinderilor cointeresate, s-a pus baza acestui regulament, prin care s-a stabilit, că mijloacele financiare vizate se vor utiliza pentru a compensa cheltuielile pe care investitorii și companiile le-au suportat pentru instruirea angajaților noi.

În acelaşi timp, s-a stabilit că decizia privind compensarea cheltuielilor în cauză, îi va reveni Consiliului de administrare a bugetului pentru implementarea Programului Promovarea Exportului (în continuare – Consiliu) creat de către Ministerul Economiei. Această structură cuprinde mai multe autorități de stat și organizații, prin urmare, va putea asigura o selectare obiectivă și transparentă a investitorilor care vor beneficia de compensații în baza criteriilor prevăzute în regulament.

Pe lângă selectarea investitorilor, în scopul asigurării eficacității maxime a alocării mijloacelor financiare, Consiliul va selecta centrele de instruire profesională moderne în care se va efectua instruirea. La fel, acesta va selecta profesiile pentru care se vor compensa cheltuielile, luând în considerare domeniile exacte în care există un deficit de cadre pe piața internă a forței de muncă și criteriile de selectare stabilite de regulamentul în cauză.

Centrele de instruire selectate vor fi incluse în lista centrelor în care instruirea poate fi compensată de către stat, în condițiile prezentului regulament. Lista Centrelor de instruire selectate și informația succintă despre acestea va fi plasată pe pagina web a Ministerului Economiei.

Ce ține de profesiile pentru care vor fi compensate cheltuielile, acestea vor fi selectate în baza solicitărilor investitorilor și companiilor din domeniul producerii industriale, precum și din domeniul eficienței energetice, asigurării infrastructurii calității și alte domenii în care există un deficit de cadre pe piața internă a forței de muncă.

La cererea depusă de către investitorii care solicită compensarea cheltuielilor se va anexa următoarele: informația succintă despre companie (datele bancare și adresa), informații cu privire la existența datoriilor la bugetul de stat, parametrii economici ai proiectului în care vor fi implicați muncitorii instruiți (descrierea succintă a proiectului, tipul producției, volumul producției, numărul muncitorilor implicați), copia contractului care a fost semnat cu Centrul de instruire, inclus de Consiliu în lista centrelor de compensare a cheltuielilor pentru instruire.

Este necesar de menționat, că în cazul în care resursele financiare nu vor fi suficiente pentru toți doritorii, prioritate vor avea proiectele care presupun productivitate maximă a muncii.

Consiliul va pregăti și prezenta Guvernului un raport anual cu privire la utilizarea alocațiilor bugetare de stat destinate susținerii investitorilor și va veni cu propuneri de buget în adresa Ministerului Finanțelor în vederea stabilirii mărimii alocațiilor bugetare destinate susținerii investitorilor în vederea pregătirii și instruirii personalului pentru anul următor.

Informația legată de acțiunile și deciziile Consiliului vor fi publicate la fiecare etapă, pe pagina web a Ministerului Economiei, prin urmare, se va asigura o transparență maximă pe tot parcursul desfăşurării procesului.

**Viceministru Dumitru GODOROJA**